  Наталья Тетерина Пичи Пурга ёросысь Бобъя-Уча гуртысь арганчиослэн «Арганчи» ансамбльзы но Улӥ Посьтолысь (Иваново-Самарское) «Ялыке» кырӟанъя коллектив «Наследие Времен» но «Богатство России» калыккуспо фестиваль-конкурсъёслэн нырысетӥ степенё лауреатъёссы луизы. Вожвылъяськонъёс 25–29 южтолэзе Москваын ортчизы. Со сярысь ивортодэтъя «Удмуртия» агентстволы «Арганчи» ансамбльлэн кивалтӥсез Татьяна Михайлова вераз. Солэн кылъёсызъя, одӥг возьматонэз огдыре кык конкурслэн судъясьёсыз дунъязы. «Арганчи» ансамбль жюриез удмурт-мадьяр попурриен но «Арганчи лыктэ» удмурт кырӟанэн паймытӥз. Кыказ но вожвылъяськонын Бобъя-Учаысь коллектив «крезьгуро инструментъёсын шудӥсь ансамбль» номинациын нырысетӥ степенё лауреат луиз. Таӵе нимын озьы ик кыказ но конкурсын «кырӟанъя ансамбль» номинациын Улӥ Посьтолысь «Ялыке» ансамблез пусйизы. Татьяна Михайловалэн верамезъя, соос валаса но ӧз вуттэ, мар понна жюриос соосты кельшытӥзы. Возьмаськод ини: куинетӥ степенё лауреатъёсты верало, кыкетӥзэ вераны кутско. Соизлы но бон шумпотоно, кыӵе ке но лауреат басьтӥськод ке, но вылӥгес басьтӥськод ке, эшшо но умой вылэм Татьяна Михайлова, «Арганчи» ансамбльлэн кивалтӥсезСо верамъя, коллективез туж шумпотӥз но бурдъяськем мылкыдын бертӥз. Таяз радэ куать арганчиос но одӥг кырӟасьсы вожвылъяськонэ пыриськизы. Быдэс коллектив мынысал ке, оло, Гран-при но басьтысалмы, шуэ Татьяна Михайлова. Тодэ вайытом, 2017-тӥ арын Бобъя-Учаысь «Арганчи» ансамбльлэн кивалтӥсез кун кивалтэтлэн «Душа России» премиезлэн «Калык крезьгур» номинацияз лауреатэз луиз. Тегъёс: Лулчеберет Удмуртия ПичиПурга кырӟан крезьгур  